  Туспуктэм: Руслан Нуриахметов Майя Бывальцева Удмуртиын йӧскалык лулчеберетъя туризмен тунсыкъяськон будэ, сое лыдпусъёс возьмато. 2022-тӥ арын куиняз гинэ сыӵе интыосы 71 сюрс пала адями вуылӥз. Со сярысь элькун тӧролэн но кивалтэтлэн пресс-службазы ивортӥз. Кылем аырн «Лудорвай» музей-заповеднике 53 сюрс 611 адями ветлӥз (2021-тӥ арын – 45 сюрс 337 мурт), Шаркан ёросысь Удмурт лулчеберетъя «Быгы» йӧскалык центре – 9 сюрс 694 адями (8 сюрс 348 вал),  Кияса ёросысь Уддяди гуртысь Удмурт лулчеберетъя центре – 7 сюрс 528 адями (7 сюрс 8 мурт вал) Со сяна, кӧня ке дасо сюрс адями Шарканэ Тол Бабайлэн юртъераз, Алнаш ёросысь Байтэреке – 2022-тӥ ар понна финн-угор дуннелэн лулчеберетъя шоркараз, Глаз ёросысь «ДондыДор» парке но мукет интыосы вуылӥз. Быгыын кунооссэс удмурт сиён-юонъёсын утялто но пӧраны дышето, лушкем ним сёто. Арысь-арысь тросгес адями лыктэ «Быг-быг» фествиале. Уддядиын туристъёсты пумитаны сюйкоркаос лэсьтӥзы, ӝоген вӧзазы сауна пуктыны малпало. Трос мылкыд карисьёс сюанэз ортчытон йылолъёсын тодматскыны. Со сяна, нимысьтыз программа пиналъёслы дасямын. «Лудорвай» музей экспонатъёсыныз узыр, эшшо 64 пӧртэм йылолъёсты ортчытъяменыз, йӧскалык сиён-юонъёс пӧраны, эктыны дышетонъёсыныз калыкез кыске. Куноослы туж тунсыко потэ пӧйшуранэн герӟаськем экскурсизы. Удмуртиысь туризмъя агентство йӧскалык пуштросо интыослы но ужрадъёслы котьку дурбасьтэ, пусйиз удысэтлэн кивалтӥсез Юлия Бадаш. « Кылсярысь, ми "Туризм и индустрия гостеприимства" йӧскалык ӵектос улсын этнической маршрутъёс кылдытӥськом, йӧскалык шӧмо вузъёс но соосты лэсьтӥсьёс сярысь ивортодэт вӧлмытӥськом, удмурт сиён-юонъёс сярысь вераськом, пельнянь но перепеч пӧранъя мастер-классъёсы ӧтчаськом, этникаен герӟаськем ужрадъёсты радъянэ пыриськиськом. Оскисько, ужмы пуктэм ужпумез быдэстыны но азьланяз калыккуспо «туризмъя аренаын» асьмемыз аспӧртэмлыко улосвылэз сямен возьматыны юрттоз » Юлия Бадаш, Удмуртиысь туризмъя агентстволэн кивалтӥсез Тодэ вайытом, 2022-тӥ арын Удмуртиын 900 сюрс пала туристъёсты пусйизы. Улосвыллэн тӧроез Александр Бречалов элькунэ 1 миллион туристъёсты кыскыны ужпум пуктӥз. Тегъёс: Удмуртиысьтуризм йӧскалыклулчеберет Удмуртия  